Пол Верлен
Покаяние

Превод от френски: Гео Милев, 1922

chitanka.info

О, Господи, ти ме рани с любов,

и раната ми още все трепери,

о, Господи, ти ме рани с любов.

О, Господи, срази ме твоят гняв,

и ето язвата ми още стене,

о, Господи, срази ме твоят гняв.

О, Господи, познах вся нищета,

и ето твойта слава ме изпълни,

о, Господи, познах вся нищета.

Душа ми в свойто Вино ти облей,

със своя Хляб смеси ми ти живота,

душа ми в свойто Вино ти облей.

Вземи ти мойта непроляна кръв,

и мойта плът за мъки недостойна,

вземи ти мойта непроляна кръв;

и мойто чело зачервено в срам

под твоите свети кървави нозе,

и мойто чело зачервено в срам;

вземи ръце ми, невидели труд,

стори ги жар, стори ги тимиям,

вземи ръце ми, невидели труд;

вземи сърце ми, суетно що бий,

обвий го ти с венеца на Голгота,

вземи сърце ми, суетно що бий;

вземи нозе ми — скитници без път —

и нека те след твойта милост тръгнат,

вземи нозе ми — скитници без път;

вземи гласа ми пуст, лъжовен шум —

той нека бъде глас на покаяние,

вземи гласа ми пуст, лъжовен шум;

вземи очите ми — лъчи без цел —

в молитвен плач те нека да угаснат,

вземи очите ми — лъчи без цел.

Уви, о, Боже благ и милостив,

дълбоката неблагодарност моя,

уви, о, Боже благ и милостив,

о, Боже крепкий, Боже мой святий,

уви! таз черна бездна на греха ми,

о, Боже крепкий, Боже мой святий,

о, Боже мой на радост, щастие, мир,

страха ми и невежеството мое,

о, Боже мой на радост, щастие, мир,

ти знаеш всичко, знаеш всичко ти,

и знаеш също, че съм гол и беден,

ти знаеш всичко, знаеш всичко ти, —

но туй, що имам — давам го на тебе.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.